"Nu am acceptat să subordonez trustul de presă pe care l-am fondat" (...) "Zilele pe care le trăim confirmă verticalitatea celor care au avut curajul să spună adevărul" (...) "Am luptat o viață întreagă pentru ca jurnaliștii să își poată face corect datoria față de cetățean și față de adevăr".

Publicitate

Sunt câteva fragmente din mesajul trimis de Dan Voiculescu către Antena 3, după ce postul de știri a fost premiat la New York Festival.

Ce le spune Dan Voiculescu angajaților săi? Mesajul, pe care l-a publicat pe blogul personal și care, apoi, a fost prezentat într-o știre pe Antena 3:

”Premiile obținute astăzi de Antena 3 la New York Film Festivals reprezintă o confirmare a crezului meu: niciun sacrificiu nu e prea mare pentru a proteja libertatea presei.

Este o uriașă nedreptate ca, după o viață de muncă cistită, efort și responsabilitate, să fii pus în situația de a plăti pentru ceva ce nu ai făcut. Am știut însă întotdeauna că lupt pentru o cauză dreaptă și i-am simțit mereu alături de mine pe cei pentru care am luptat.

Nu îmi pare nicio secundă rău că, în ciuda presiunilor și a răului care mi s-a făcut, nu am dat niciun pas înapoi și nu am acceptat să subordonez trustul de presă pe care l-am fondat. Am luptat o viață întreagă pentru ca jurnaliștii să își poată face corect datoria față de cetățean și față de adevăr.

Zilele pe care le trăim confirmă verticalitatea celor care au avut curajul să spună adevărul.

Felicitări, dragii mei! Ați dovedit nu doar că sunteți profesioniști de top, dar și că, în România, se poate gândi, crea și vorbi liber. Sunt mândru de voi. ​​​​​​”

Potrivit Antena 3.ro, echipa ”În Premieră” a obţinut o medalie de aur şi două medalii de bronz la New York Film Festivals de la Las Vegas, la categoria ”Documentar”.

De asemenea, echipele Antena 3 şi Observator au mai obţinut trei nominalizări în finala festivalului pentru campania ”Observator - România copiilor căsătoriţi”, dar şi pentru două emisiuni ”Sinteza Zilei”.

Petrişor Obae

petrisor.obaepaginademedia.ro